Polisie vas wat glo dagga uit stasie steelArgieffoto Twee polisiebeamptes van die Oos-Kaap is in hegtenis geneem nadat hulle glo 10 swartsakke dagga waarop die polisie beslag gelê het, uit ŉ polisiestasie gesteel het. Lwandile Sicwetsha, ’n provinsiale woordvoerder vir veiligheid, het Dinsdag gesê die twee polisiebeamptes het Maandag in die Mount Frere-landdroshof verskyn. Sicwetsha het gesê die beamptes is verlede Donderdag in hegtenis geneem nadat 10 swartsakke dagga in hul besit gevind is. Dié dagga is uit die Mount Frere-polisiestasie gesteel. Hul saak is tot Donderdag uitgestel wanneer hulle na verwagting gaan aansoek doen om borgtog. Die beamptes bly in polisieaanhouding tot dan. LUR Helen Sauls-August het die polisie vereer vir hul speurwerk wat tot die twee beamptes se inhegtenisname gelei het, en sodoende te sorg dat korrupsie hok geslaan word.